**B. Osobitná časť**

**K čl. I**

**K bodu 1**

Navrhuje sa prechodné ustanovenie vzhľadom na čl. 4 vykonávacej smernice (EÚ) 2021/746.

**K bodu 2**

Legislatívno-technická úprava.

**K bodom 3 až 5**

Vykonávacia smernica (EÚ) 2021/415 reaguje na vývoj vedeckých a technických poznatkov, ktoré sa týkajú taxonómie niektorých skupín a názvov určitých druhov osív a burín. V čl. I treťom novelizačnom bode až piatom novelizačnom bode sa navrhuje prevziať prvý bod čl. 1 a prvý bod čl. 2 vykonávacej smernice (EÚ) 2021/415. V prílohe č. 1 časti A sa v zozname druhov pestovaných rastlín, ktorých odrody sa registrujú, navrhuje upraviť botanické názvy jednej krmoviny a niekoľkých obilnín. V slovenskom jazyku sa uvádzajú zaužívané pomenovania druhov uvedených pestovaných rastlín. V tejto súvislosti je však potrebné zdôrazniť, že v prílohách vykonávacej smernice (EÚ) 2021/415 sú nesprávne uvedené slovenské botanické názvy niektorých druhov poľných plodín a zelenín, a preto sa navrhuje uviesť ich správny slovenský botanický názov a zjednotiť tieto názvy s botanickým názvoslovím v Listine registrovaných odrôd Slovenskej republiky, a to takto:

* „*Festuca trachyphylla* (Hack.) Hack.– kostrava ovčia pravá –navrhuje sa uviesť správny názov „kostrava drsnolistá ”,
* *Sorghum bicolor* (L.) Moench subsp. *Bicolor* – cirok, navrhuje sa uviesť správny názov „cirok dvojfarebný“,
* *Triticum aestivum* L. subsp. *aestivum* – pšenica, navrhuje sa uviesť správny názov „pšenica letná“,
* *Sorghum bicolor* (L.) Moench subsp. *bicolor* x *Sorghum bicolor* (L.) Moench subsp. *drummondii* (Steud.) de Wet ex Davidse - hybridy, ktoré sú výsledkom kríženia ciroku dvojfarebného a ciroku sudánskeho – navrhuje sa uviesť správny názov „ hybridy ciroku dvojfarebného a ciroku sudánskej trávy“

**K bodu 6**

Navrhuje sa prebrať vykonávaciu smernicu (EÚ) 2021/746, ktorá reaguje na vypracovanie nových a aktualizáciu existujúcich protokolov Úradu Spoločenstva pre odrody rastlín na stanovenie odlišnosti, vyrovnanosti a stálosti pre ustanovené druhy poľných plodín a zelenín, ako aj na vypracovanie nových a aktualizáciu existujúcich metodík Medzinárodnej únie na ochranu práv nových odrôd rastlín na stanovenie odlišnosti, vyrovnanosti a stálosti pre druhy poľných plodín a zelenín, na ktoré sa nevzťahujú protokoly Úradu Spoločenstva pre odrody rastlín.

Je potrebné zdôrazniť, že aj v prílohách vykonávacej smernice (EÚ) 2021/746 sú nesprávne uvedené slovenské botanické názvy niektorých druhov poľných plodín a zelenín, a preto sa navrhuje uvádzať ich správny slovenský botanický názov a zjednotiť tieto názvy s botanickým názvoslovím v Listine registrovaných odrôd Slovenskej republiky, a to takto:

1. **poľné plodiny**

* „*Gossypium* spp. – bavlna, sa navrhuje uviesť správny názov „bavlník”,
* „Lolium multiflorum Lam.“ – mätonoh mnohokvetý, sa navrhuje uviesť správny názov „mätonoh mnohokvetý jednoročný a taliansky“,
* „Cannabis sativa L.“ – konopa, sa navrhuje uviesť správny názov „konopa siata“,
* „Helianthus annuus L.“ – slnečnica, sa navrhuje uviesť správny názov „slnečnica ročná“,
* „Hordeum vulgare L.“ – jačmeň, sa navrhuje uviesť správny názov „jačmeň siaty“,
* „Oryza sativa L.“ – ryža, sa navrhuje uviesť správny názov „ryža siata“,
* „Secale cereale L.“ – raž, sa navrhuje uviesť správny názov „raž siata“,
* „Pisum sativum L. (partim)“ – hrach siaty, sa navrhuje uviesť správny názov „hrach siaty vrátane pelušky“,
* „Brassica napus L. (partim)“ – kapusta repková pravá, sa navrhuje uviesť správny názov „repka olejka“,
* „Avena sativa L. (vrátane A. byzantina K. Koch)“ - ovos a červený ovos, sa navrhuje uviesť správny názov „ovos siaty a ovos červený“,
* „Beta vulgaris L.“ – kŕmna repa, sa navrhuje uviesť správny názov „repa kŕmna“,
* „xTriticosecale Wittm. ex A. Camus“ – hybridy získané krížením druhov rodu Triticum s druhmi rodu Secale, sa navrhuje uviesť správny názov „tritikale“,
* „xFestulolium Asch. et Graebn.“ - hybridy získané krížením druhov rodu Festuca s druhmi rodu Lolium, sa navrhuje uviesť správny názov „kostravovec“,

1. **zeleniny**

* „Allium fistulosum L. – nová cibuľka alebo cibuľa zimná, sa navrhuje uviesť správny názov „cesnak zimný”,
* „Allium porrum L.“ – pór, sa navrhuje uviesť správny názov „pór pestovaný“,
* „Allium sativum L.“ – cesnak, sa navrhuje uviesť správny názov „cesnak kuchynský“,
* „Allium schoenoprasum L.“ – pažítka, sa navrhuje uviesť správny názov „cesnak pažítkový“,
* „Apium graveolens L.“ – zeler, sa navrhuje uviesť správny názov „zeler voňavý stopkový“,
* „Asparagus officinalis L“ – špargľa, sa navrhuje uviesť správny názov „asparágus lekársky“,
* „Beta vulgaris L.“- repa obyčajná špenátová alebo mangold, sa navrhuje uviesť správny názov „repy listové (repa obyčajná pravá zeleninová alebo repa obyčajná špenátová - mangold“,
* „Capsicum annuum L.“ – paprika čili alebo paprika ročná, sa navrhuje uviesť správny názov „paprika ročná štipľavá alebo sladká“,
* „Cichorium endivia L.“ – čakanka štrbáková pravá kučeravá, čakanka štrbáková pravá širokolistá, sa navrhuje uviesť správny názov „čakanka štrbáková“,
* „Cichorium intybus L.“ – čakanka obyčajná siata listová, sa navrhuje uviesť správny názov „čakanka obyčajná siata listová (šalátová)“,
* „Citrullus lanatus (Thunb.) Matsum. et Nakai“ – vodový melón, sa navrhuje uviesť správny názov „dyňa červená“,
* „Cucumis sativus L.“ – uhorky šalátové a uhorky nakladačky, sa navrhuje uviesť správny názov „uhorky siate a uhorky nakladačky“,
* „Cucurbita pepo L.– tekvica alebo cuketa, sa navrhuje upraviť na „tekvica obyčajná pravá - špargľová alebo patizónová”,
* „Foeniculum vulgare Mill.“ – fenikel, sa navrhuje upraviť na „fenikel obyčajný“,
* „Solanum lycopersicum L.“ – rajčiaky, sa navrhuje upraviť na „rajčiak jedlý“,
* „Petroselinum crispum (Mill.) Nyman ex A. W. Hill“ – petržlen, sa navrhuje upraviť na „petržlen záhradný“,
* „Pisum sativum L. (partim)“ – hrach siaty stržňový, peluška a hrach siaty cukrový, sa navrhuje upraviť na „hrach siaty pravý lúskavý, hrach siaty pravý stržňový, hrach siaty pravý cukrový“,
* „Raphanus sativus L.“ – reďkovka, reďkev čierna, sa navrhuje upraviť na „reďkev siata pravá, reďkev siata čierna“,
* „Raphanus sativus L.“ – rebarbora, sa navrhuje upraviť na „rebarbora vlnitá“,
* „Spinacia oleracea L.“ – špenát, sa navrhuje upraviť na „špenát siaty“.

**K bodom 7 a 8**

Zoznam preberaných právne záväzných aktov Európskej únie sa dopĺňa o transponované právne predpisy.

**K čl. II**

Vzhľadom na skutočnosť, že návrhom nariadenia vlády sa do právneho poriadku Slovenskej republiky navrhuje prevziať vykonávaciu smernicu (EÚ) 2021/415 a vykonávaciu smernicu (EÚ) 2021/746, ktoré majú ustanovenú rozdielnu lehotu pre transpozíciu, ako aj vzhľadom na skutočnosť, že transpozícia vykonávacej smernice (EÚ) 2021/415 sa uskutočňuje zároveň ďalšími právnymi predpismi, navrhuje sa delená účinnosť. Vzhľadom na predpokladanú dobu trvania legislatívneho procesu je možné predpokladať zachovanie 15 dňovej legisvakačnej doby v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov.